KLASA: 034-05/24-01/168

URBROJ: 711-02-02/07-2025-04

Zagreb, 3. siječnja 2025.

 **ANITA JAKOVLJEVIĆ DRMIĆ**

 **direktorica trgovačkog društva CENTAR KOMPETENCIJA –**

 **HRANA I BIOEKONOMIJA d.o.o. za proizvodnju i usluge**

**Predmet: mišljenje na zahtjev obveznice Anite Jakovljević Drmić**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 6. prosinca 2024. zaprimilo zahtjev za mišljenjem kojeg je podnijela obveznica Anita Jakovljević Drmić, direktorica trgovačkog društva CENTAR KOMPETENCIJA - HRANA I BIOEKONOMIJA d.o.o. za proizvodnju i usluge.

Obveznica u zahtjevu navodi da je direktorica društva koje je u vlasništvu jedinice lokalne samouprave. Međutim, u 2024. godini je prešla na drugo radno mjesto kod drugog poslodavca, s kojim ima ugovor na puno radno vrijeme, a direktorsku funkciju obavlja i dalje, ali volonterski. Obveznica pita ima li sada pravo na isplatu božićnice i dara za dijete, budući da plaću ostvaruje od rada kod drugog poslodavca.

U svrhu davanja potpunog mišljenja, Povjerenstvo je dana 10. prosinca 2024. od obveznice zatražilo podatak o nazivu radnog mjesta na koje se obveznica zaposlila u 2024. godini te naziv poslodavca, a na koje se traženje Povjerenstva obveznica očitovala istoga dana 10. prosinca 2024. te je navela da je naziv novoga radnog mjesta voditeljica projekta kod poslodavca Udruga „Zlatna dob Stari Jankovci“.

Povodom navedenog zahtjeva obveznice, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 67. sjednici održanoj 19. prosinca 2024. je obveznici dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje ustrojava, kao i uvidom u sudski registar Trgovačkog suda u Osijeku utvrdilo da Anita Jakovljević Drmić od 24. listopada 2019. obnaša dužnost direktorice trgovačkog društva CENTAR KOMPETENCIJA – HRANA I BIOEKONOMIJA d.o.o. za proizvodnju i usluge, dok je iz navedenoga sudskog registra utvrđeno da su članovi navedenog društva Općina Stari Jankovci i Općina Tovarnik kao jedinice lokalne samouprave.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona pa je stoga Anita Jakovljević Drmić, povodom obnašanja dužnosti direktorice predmetnoga trgovačkog društva, obveznica ZSSI-a te je dužna postupati u skladu s njegovim odredbama.

Odredbom članka 5. stavka 1. točke 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Isto tako, odredbom članka 16. ZSSI-a propisano je da obveznici, koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Visoki upravni sud Republike Hrvatske u presudi poslovni broj: Usž-4335/19-3 od 14. listopada 2021. tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti, čiji je primitak zabranjen sukladno članku 7. točki d) tog Zakona.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe ZSSI-a, koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11, slijedom čega se obrazloženje iz navedene presude u cijelosti primjenjuje na obveznike iz članka 3. ZSSI-a.

Osim toga, navedenom Smjernicom je obrazloženo i da obveznici ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje primiti niti isplatu dara za dijete, s obzirom da se niti taj primitak ne smatra plaćom obveznika, već drugim dodatkom za obnašanje javne dužnosti.

Navedeno je u svojoj presudi poslovni broj: Usž-99/24-2 od 13. ožujka 2024. potvrdio i Visoki upravni sud Republike Hrvatske u kojoj je naveo da su dodatne naknade koje se odnose na isplate novčane naknade za radne rezultate, prigodne nagrade i dar djetetu do 15. godine starosti zabranjene, a kako je to određeno odredbom članka 7. točke d) ZSSI-a.

Stoga, u konkretnom slučaju, obveznica Anita Jakovljević Drmić, kao direktorica trgovačkog društva CENTAR KOMPETENCIJA – HRANA I BIOEKONOMIJA d.o.o., ne može primati božićnicu, dar za dijete, regres za godišnji odmor, jubilarnu nagradu niti ostale neoporezive nagrade i naknade jer bi isto predstavljalo primitak dodatne naknade za poslove obnašanja javne dužnosti, a što je obveznicima ZSSI-a zabranjeno člankom 7. točkom d) toga Zakona.

Međutim, u slučaju kada obveznica, uz obnašanje javne dužnosti direktorice predmetnoga trgovačkog društva, obnaša i drugu dužnost, odnosno obavlja druge poslove regulirane ugovorom o radu povodom čijeg obnašanja ista nije obveznica ZSSI-a, ista bi stekla pravo na primitke regresa, božićnice i slično, odnosno mogla bi temeljem obavljanja tih poslova primiti navedene naknade, jer u tom slučaju iste ne bi bile primljene povodom obnašanja dužnosti direktorice predmetnoga trgovačkog društva, već povodom drugih poslova koje obavlja temeljem ugovora o radu, slijedom čega se ne bi radilo o primitku dodatnih naknada za poslove obnašanja dužnosti direktorice trgovačkog društva.

U konkretnom slučaju, a kako je gore utvrđeno, obveznica uz volontersko obnašanje dužnosti direktorice društva CENTAR KOMPETENCIJA – HRANA I BIOEKONOMIJA d.o.o. obavlja i poslove voditeljice projekta u udruzi „Zlatna dob Stari Jankovci“ temeljem ugovora o radu, slijedom čega ista temeljem obavljanja poslova voditeljice projekta, osim na plaću, ima pravo i na sve naknade koje primaju i drugi zaposlenici te Udruge pa tako i pravo na božićnicu i dar za dijete do 15. godine života ako je to određeno ugovorom o radu, pravilnikom o radu i drugim odgovarajućim aktom, a na što ne bi imala pravo da obnaša samo dužnost direktorice trgovačkog društva.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Anita Jakovljević Drmić, elektroničkom poštom
2. Objava na mrežnim stranicama Povjerenstva
3. Pismohrana